Säämi Pride

Säämi Pride (, ) lii sämmilij pridefestivaal, mii uárnejuvvoo jyehi ive kostnii Säämist ive 2014 rääjist. Festivaal ääigi uárnejuvvojeh el. konserteh, klubi, luvâlduvah, pridepaaraat já pargopáájáh. Säämi Pride tárguttâssân lii pajediđ oovdân seksuaal- já suhâpeliucceeblovoi vuoigâdvuođâid, oovtâviärdásâšvuođâ já kulttuur. Ton lasseen festivaal ráhtá fyysilii saje, kost arvetävgisämmiliih pyehtih uápásmuđ eres arvetävgisämmiláid já siämmást sehe leđe sämmiliih já kuullâđ seksuaal- já suhâpeliucceeblohon.

 Historjá 
Vuossâmuš festivaal uárnejui roovvâdmáánu 16.–19. peeivi 2014 Kiärunist. Tom ornij Ruotâ peln sämmilâš nuorâiservi Sáminuorra. Festivaal nube peeivi vuáđudui Queer Sámit -servi já Jenni Laiti muštâlij Gállok-mielâčáittusij taiđust. Festivaal prideparatân uásálistii 300 olmožid. Lávurduv lijjii prideparaat, Sofia Jannok konsert já klubi. Pasepeeivi lijjii el. arvetävgimeesuh.  

Čuávuváá ive Säämi Pride lâi vyesimáánu 29.–31. peeivi Kárášjuuvâst. Tom ornij ovdebáá ive vuáđudum Queer Sámit -servi. Taat pridefestivaal lâi vuossâmuš saje, kuus Heidi Lunabba já Ilar Gunilla Perssen rähtim Pivtâspäddi -siärvustaaiđâproojeekt sirdâšui ive 2014 Jeppis Pride maŋa. Kárášjuuvâst lijjii pivtâspäädih sehe Prideviäsu já -láávu ulguu- já siskiibeln já meid maaŋgâ saajeest siijdâst. Tai lasseen pridepaaraat uásálisteeh kuoddii nube pivtâspäädi fáárust čoođâ siijdâ.

Suomâ peln Säämi Pride uárnejui vuossâmuu keerdi ive 2017, ko taat uárnejui Anarist. Lâi tárguttâs orniđ tobbeen jo ive 2016 Säämi Pride, mut tot sirdâšui Kuovdâkiäinun protestin tondiet ko Kuovdâkiäinu servikodderääđi meridij kieldiđ  seksuaal- já suhâpeliucceeblovoi vihkâm ton kirhoin.

Ive 2020-uv lâi tárguttâs orniđ Säämi Pride Suomâ peln Säämist, tääl Ucjuuvâst, mut koronaviruspandemia tiet pridefestivaal maŋedui ihán 2021. Ive 2021 Säämi Pride Ucjuuvâst uárnejui porgemáánu 5.–8. peeivi.

 Festivaaleh 
 Ihe Staatâ Kieldâ 2014  Kiärun 2015  Kárášjuuhâ 2016  Kuovdâkiäinu 2017  Aanaar 2018  Östersund 2019  Ruándim 2020 ij uárnejum koronaviruspandemia tiet 2021  Ucjuuhâ 2022  Juhâmokke 2023  Hiättá 2024  Bodø

 Keejâ meid 
 Aanaar Pride
 Arctic Pride Ruávinjaargâst
 Arctic Pride Tromssaast

Fáádást eres soojijn

Säämi Pride Facebookist
Anar Säämi Pride -tábáhtus Anarâš saavah -ohjelmist
Säämi Pride: oovtâst olmoošvuoigâdvuođâi peeleest Nuorâirääđi siijđoin

Käldeeh

Luokka:Pridefestivaaleh
Luokka:Sämieennâm tábáhtusah
Luokka:Sämikulttuur
Luokka:Seksuaal- já suhâpeliucceeblovoi kulttuur